ET Euroopa Liidu Teataja C 311/24

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 311/10

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„COPPA PIACENTINA”

EÜ nr: IT-PDO-0117-1498-31.10.2001

KGT ( ) KPN ( X )

1. Spetsifikaadi osa, mida muutmine hõlmab:

 Toote nimetus Toote kirjeldus  Geograafiline piirkond  Päritolutõend Tootmismeetod  Seos piirkonnaga Märgistus  Riiklikud nõuded Muu (kontrollisüsteem)

2. Muudatus(t)e liik:

 Koonddokumendi või kokkuvõtte muutmine Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3)  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

1) artikli 2 neljandas lõigus 4 asendatakse lause „Sead peavad kaaluma vähemalt 160 kg (lubatud hälve 10 %)” lausega: „Sead peavad kaaluma 160 kg (lubatud hälve 10 %)”. Selle muudatusega parandatakse viga eelmises spetsifikaadis seoses sigade minimaalse kaaluga, sest see minimaalne kaal oli samaaegselt „suurem või võrdne” kahe väärtusega. Selle muudatuse tõttu jääb sigade kaal nüüd vahemikku, mis on kindlaks määratud täpse väärtusega (160 kg);

2) artikli 2 viiendas lõigus asendatakse sõnad „Tapamaja tõend,” sõnadega: „Liha päritoludeklaratsioon, mille on välja andnud tapamaja,”. Siin asendatakse lihtsalt mõiste „tõend”, mida on kasutatud eelmises spetsifikaadis, sobivama terminiga „liha päritoludeklaratsioon”;

3) artikli 3 teises lõigus asendatakse sõnad „pikkuse puhul 35–40 cm” sõnadega: „kaalu puhul, mis on vähemalt 2,5 kg”. See muudatus on vajalik selleks, et toorainet oleks kirjeldatud paremini, sest omaduse „kaal” saab teha kindlaks lihtsamalt ja täpsemalt kui omaduse „pikkus”. Lihas võib suureneda ja kokku tõmbuda ning selle pikkus võib olla eksitav. Muutmisettepanek põhineb tootjate kogemusel ning nende nõudel kehtestada kontrollimisteks kindlamad väärtused;

4) artikli 3 kolmandas lõigus asendatakse lause „Lihasmass veetakse, kui seda tehakse, töötlemisasutusse külmutusseadmetega 24 tunni jooksul pärast loomade tapmist.” lausega: „Lihasmass veetakse töötlemisasutusse külmutusseadmetega 72 tunni jooksul pärast loomade tapmist.” Selle muudatusega jäetakse välja fraas „kui seda tehakse”, sest coppa tükkide vedamine töötlemisasutusse on praegu toiming, mis on tootjate hulgas tavaline. Tähtaega, mille jooksul tuleb lihatükid töötlemisasutusse vedada, pikendatakse tehniliste ja logistiliste nõuete tõttu ning selle pikendamine on seotud lihasmasside ettevalmistamise, tapamaja külmkambrites külmutamise ja transportimise tähtaegade ning töötlemisasutuste lahtiolekuaegade sobivusega;

5) artikli 3 neljas lõik jäetakse välja „Coppa tükke külmutatakse otsekohe külmikutes 24 tunni jooksul, kuni nende temperatuur on 0–1 °C.” See väljajätt on tingitud eelmisest muudatusest, sest tooraine külmutamine külmikutes 24 tunni jooksul ei ole enam kohustuslik. Oluline on eelkõige see, et coppa tükid jõuaksid töötlemisasutusse sobiva temperatuuriga, ilma et külmaahelat katkestataks;

6) artikli 4 esimeses lõigus asendatakse tekst „Naatriumkloriid = 2,5 kg Kaaliumnitraat = 150 ppm Jämedalt jahvatatud pipar = 25/30 g Maitseainesegud: jahvatatud kaneel = 10/15 g nelk = 20/25 g loorberiseemned = 10 g jahvatatud muskaatpähkel = 7/8 g NB! KOGUSED ON TOODUD ÜHE TSENTRI VÄRSKE LIHA KOHTA.” tekstiga: „Kogused 100 kg värske liha kohta; naatriumkloriid = minimaalselt 1,5 kg, maksimaalselt 3,5 kg; naatrium- ja/või kaaliumnitraat = maksimaalselt 15 kg; must ja/või valge tera- või jahvatatud pipar: = minimaalselt 15 g, maksimaalselt 30 g. Maitseainesegud: jahvatatud kaneel = maksimaalselt 15 g; nelk = maksimaalselt 25 g; loorber = maksimaalselt 10 g; jahvatatud muskaatpähkel = maksimaalselt 10 g.” Naturaalsete soolade ja maitseainesegude osas lisati või määrati täpsemalt kindlaks erinevate koostisainete minimaalsed ja/või maksimaalsed kogused, et iga tootja saaks koostada oma retsepti, võttes siiski arvesse, et tegemist on traditsioonilise tootega;

7) artikli 4 kolmandas lõigus asendatakse tekst „Soolatud coppa tükke ladustatakse külmikutes vähemalt 7 päeva jooksul; seejärel segatakse neid käsitsi ja keeratakse sea kõhukelmesse.” tekstiga: „Soolatud coppa tükke ladustatakse külmikutes vähemalt seitsme päeva jooksul. Selle aja jooksul segatakse neid käsitsi ja keeratakse seejärel sea kõhukelmesse.” See muudatus on vajalik, et täpsustada coppa tükkide valmistamise etappide järgnevust. Nüüd täpsustatakse, et coppa tükke segatakse käsitsi nende külmikus hoidmise ajal ning alles seejärel keeratakse need sea kõhukelmesse;

8) artikli 4 viiendas lõigus 5 asendatakse tekst „Seejärel toimub kuivatamine spetsiaalsetes kuivatites kontrollitud kliimas, mida iseloomustab temperatuur 17–20 °C ja õhuniiskus 75–80 % ning ventilatsioon 1–7 m/s, vähemalt seitsme päeva jooksul ning seda seni, kuni ilmub iseloomulik „õitsemine” – tekib tüüpiline roosakas värvus.” tekstiga: „Seejärel toimub kuivatamine spetsiaalsetes kuivatites kontrollitud kliimas, mida iseloomustab temperatuur 15–25 °C ja õhuniiskus 40–90 % ning ventileeritud keskkond, vähemalt seitsme päeva jooksul ning seda seni, kuni ilmub iseloomulik „õitsemine” – tekib tüüpiline roosakas värvus.” Selle muudatuse eesmärk on parandada ebatäpsus spetsifikaadis, milles on ette nähtud väiksemad vahemikud õhuniiskuse ja temperatuuride osas, sest need on määratud kindlaks keskmiste väärtustena. Kuna tootjad peavad spetsifikaadis kindlaks määrama üksikasjalikumad menetlused, parandati õhuniiskuse ja temperatuuride vahemikke, et laagerdumisprotsessi paremini kontrollida. Kuivatamise esimeses etapis peab coppa tükk nimelt kaotama niiskust aeglaselt, et tema pind ei kuivaks liiga palju, mis võib rikkuda hilisemad valmistamisetapid. See järkjärgulise kuivatamise protsess ei saa toimuda õhuniiskuse ja temperatuuri juures, mis on ette nähtud eelmises spetsifikaadis. Õhuniiskuse- ja temperatuuri vahemike suurendamisega täpsustatakse seega tootmistingimusi, näidates, missugune on tavaline valmistamistsükkel, mida on alati järgitud. Lisaks jäetakse välja ventilatsioonikiirus, sest seda peetakse ülearuseks; piisab temperatuuri- ja niiskusevahemike kindlaksmääramisest; seepärast piirdutigi ainult selle märkimisega, et tegemist peab olema ventileeritud keskkonnaga;

9) artikli 5 esimeses lõigus asendatakse lause „Coppa tükkide laagerdumine toimub ruumides, kus temperatuur on 10–14 °C ja suhteline õhuniiskus 70–80 %.” lausega: „Coppa tükkide laagerdumine toimub ruumides, kus temperatuur on 10–20 °C ja suhteline õhuniiskus 70–90 %.” See muudatus pakuti välja, sest tootjad soovivad laagerdumisetappi paremini kontrollida. Seepärast tehakse ettepanek suurendada temperatuuri- ja niiskusevahemikku, lisades väärtused, mida dokumendi esimeses redaktsioonis ei ole. Uue vahemiku puhul võetakse arvesse Piacenza provintsi kliimamuutusi, mis mõjutavad tingimusi looduslikes keldrites, kus coppa tükid laagerduvad;

10) artikli 6 esimeses lõigus asendatakse lause „Tarbimiseks ringlusse laskmisel on tootel „Coppa Piacentina” järgmised organoleptilised, keemilised, füüsikalis-keemilised ja mikrobioloogilised omadused:” lausega: „Tarbimiseks ringlusse laskmisel on tootel „Coppa Piacentina” järgmised organoleptilised ja füüsikalis-keemilised omadused:”. Selle vormilise muudatusega jäeti välja märge „mikrobioloogilised omadused” edaspidi punktis 12 nimetatud põhjustel ja märge „keemilised omadused”, mis on ülearune, sest neid hõlmab juba väljend „füüsikalis-keemilised omadused”;

11) artikli 6 esimese lõigu teises alalõigus asendatakse tekst „Välimus: silindrilise kujuga, otstest veidi peenem …” tekstiga: „Välimus: silindrilise kujuga, ühest otsast veidi peenem …; kaal: vähemalt 1,5 kg;”. Selle muudatusega parandatakse teksti koostamisel tehtud viga, sest traditsiooniline toode on peenem ainult ühest, mitte mõlemast otsast. Lisaks on nüüd ära näidatud valmistoote minimaalne kaal: see peab olema vähemalt 1,5 kilogrammi, et toode vastaks hiljem nõuetele;

12) artikli 6 esimese lõigu kolmas alalõik jäetakse välja: „MIKROBIOLOOGILISED OMADUSED Mikroobide üldsisaldus = 1,3107 1,8108 Micrococcaceae = 1,2 105 6,0107 Koagulaaspositiivsed stafülokokid < 30 < 30 Piimhappebakterid = 30 270 Enterobakterid < 3 < 3 Salmonella esinemine 25 g tootes = puudub (keskmine proov).” Mikrobioloogilised omadused jäeti välja, sest nende kirjeldamine on ülearune, kuna vastavad omadused ja piirnormid on nagunii kehtestatud kehtivate sanitaarnormidega;

13) artikli 6 esimese lõigu neljandas alalõigus asendatakse tekst „FÜÜSIKALIS-KEEMILISED OMADUSED Niiskus (%) = 34,84 38,47 Valk (N × 6,25) (%) = 25,65 25,74 Rasv (%) = 31,86 28,70 Tuhk (%) = 7,21 6,98 Laktoos (ensüümmeetod) (%) = 0,03 0,03 Glükoos (ensüümmeetod) (%) = 0,13 0,7 Fruktoos (ensüümmeetod) (%) = 0,03 puudub Sahharoos (ensüümmeetod) (%) = 0,04 puudub Kolesterool (mg/100 g) = 5,90 — pH = 5,90 5,92” tekstiga: „FÜÜSIKALIS-KEEMILISED OMADUSED MINIMAALSELT MAKSIMAALSELT Niiskus (%) = 27 43 Valk (N × 6,25) (%) = 19 34 Rasv (%) = 19 43 Tuhk (%) = 4 7,5 pH = 5,5 6,5” Füüsikalis-keemilisi omadusi oli vaja muuta nii selleks, et parandada mõned vead eelmises spetsifikaadis kui ka võtta arvesse tootjate soovi kirjeldada „Coppa Piacentina” omadusi paremini. Praegusel juhul vaadati niiskusprotsendi, valgu-, rasva- ja tuhasisalduse ning pH-taseme vahemikud uuesti läbi seepärast, et need ei kajastanud laagerdunud toote omadusi. Need varieeruvad nimelt sõltuvalt laagerdumisajast; „Coppa Piacentina” laagerdumine võib kesta üle spetsifikaadis märgitud maksimaalse aja (kuus kuud) ning on selge, et füüsikalis-keemilised omadused muutuvad sedamööda, kuidas toode laagerdub. Lisaks jäeti välja laktoosi-, glükoosi-, fruktoosi-, sahharoosi- ja kolesteroolitaset näitavad omadused, sest need ei olnud vajalikud selleks, et teha kindlaks, kas toode vastab nõuetele;

14) artiklis 7 asendatakse tekst „Ilma et see piiraks pädevust, mis on seadusega antud asutuse ametlikule veterinaararstile (USL), kes kontrollib 30. detsembri 1992. aasta seadusandliku dekreedi nr 537 IV peatüki „Toodangu kontrollimine” alusel ja vastava inspektsiooni käigus, kas lihasaadused vastavad tootja kindlaks määratud valmistamiskriteeriumitele, ja eelkõige, kas koostis vastab tõesti märgisel esitatud teabele, see ülesanne on talle kehtestatud eelkõige määrusega (EMÜ) nr 2081/92.” tekstiga: „Käesolevas tootespetsifikaadis sätestatu kohaldamist kontrollib volitatud eraõiguslik asutus vastavalt 20. märtsi 2006. aasta määruse (EÜ) nr 510/2006 artiklile 10.” See kontrolli puudutav muudatus on vajalik seepärast, et praeguse spetsifikaadi artikkel 7 oli vastuolus määruse (EÜ) nr 510/2006 artikli 10 ja vastavate rakendusnormidega;

15) artikli 8 esimeses lõigus asendatakse tekst „… Denominazione di Origine Controllata.” tekstiga: „… Denominazione di Origine Protetta.” Praegune märge „Denominazione di Origine Controllata” on ekslik ja tuleb seepärast asendada märkega „Denominazione di Origine Protetta”.

KOKKUVÕTE

NÕUKOGU MÄÄRUS (EÜ) nr 510/2006

„COPPA PIACENTINA”

EÜ nr: IT-PDO-0117-1498-31.10.2001

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole alimentari e forestali Aadress: Via XX Settembre 20 00187 Roma RM ITALIA Tel +39 064819968 Faks +39 0642013126 E-post: saco7@politicheagricole.it

2. Taotlejate rühm:

Nimi: Consorzio della Coppa Piacentina, del Salame Piacentino, della Pancetta Piacentina a Denominazione di Origine Protetta Aadress: Via Colombo 35 23122 Piacenza PC ITALIA Tel +39 0523591260 Faks +39 0523608714 E-post: salumi.piacentini@libero.it Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ette nähtud nõuete kokkuvõte)

4.1. Nimetus:

„Coppa Piacentina”

4.2. Kirjeldus:

„Coppa Piacentina” on soolatud ja loomulikult laagerdatud sealihatoode, mida säilitatakse toorena, sea kõhukelmesse keeratuna. See saadakse kaela ülaosa lihastest. Valmistoode on silindrilise kujuga, ühest otsast veidi peenem, tihke koostisega, mitteelastne; lõikamisel saadakse ühtlase välimusega viil, mis on punane ja milles on rasvastes kohtades roosakasvalged triibud.

Toorainena kasutatakse Emilia Romagnas ja Lombardias sündinud, kasvatatud ja tapetud loomadelt saadud värskeid seajalgu.

4.3. Geograafiline piirkond:

„Coppa Piacentina” tootmispiirkonnaks on kogu Piacenza provintsi territoorium, kuid seda tehakse ainult aladel, mille kõrgus on alla 900 meetri merepinnast, sest tarvis on konkreetseid kliimatingimusi.

4.4. Päritolutõend:

Iga tootmisprotsessi etappi kontrollitakse dokumentide abil, milles käsitletakse kõiki sissetulevaid ja väljaminevaid tooteid. See järelevalve ning seakasvatajate, tapamajade, tootjate ja laagerdamisasutuste vastavatesse kontrolliasutuse hallatavatesse registritesse kandmine ning tootmiskoguste õigeaegne deklareerimine kontrollistruktuurile võimaldavad tagada toote jälgitavuse. Kõiki erinevatesse registritesse kantud füüsilisi ja juriidilisi isikuid kontrollib kontrolliasutus.

4.5. Tootmismeetod:

„Coppa Piacentina” tootmises võib eristada järgmisi etappe: kuivsoolamine, segamine, keeramine sea kõhukelme sisse, sidumine, kuivatamine ja laagerdamine.

4.6. Seos piirkonnaga:

Omadused, mida tootelt „Coppa Piacentina” nõutakse, sõltuvad keskkonnatingimustest ning looduslikest ja inimteguritest. Eelkõige tooraine omadused on tihedalt seotud selle geograafilise makropiirkonnaga, kust seda varutakse ja mis on näidatud punktis 4.2, samal ajal kui coppa tootmine on õigustatud punktis 4.3 määratletud mikropiirkonnas. Tooraine varumise piirkonnas on loomakasvatuse areng seotud sellega, et seal leidub teraviljakultuure ja eriti spetsialiseeritud juustutööstuse töötlemissüsteeme, mistõttu kohalikus sealihatootmises orienteerutigi coppa’le. „Coppa Piacentina” tootmine on lokaliseeritud punktis 4.3 määratletud mikropiirkonna tingimuste tõttu. Keskkonnategurid on tihedalt seotud tootmispiirkonna omadustega, selles piirkonnas on ülekaalus haljendavad orud, kus on palju vett, ja metsaga kaetud künkad, mis mõjutavad otseselt kliimat, mis omakorda annab valmistootele selle iseärasused.

Kogu tervik „tooraine – toode – nimetus” on seotud asjaomase maakonna konkreetse ühiskondlik-majandusliku arenguga ja sellel on konkreetsed omadused, mida ei ole võimalik mujal saavutada.

4.7. Kontrolliasutus:

Nimi: E.CE.PA. — Ente Certificazione Prodotti Agroalimentari Aadress: Strada dell’Anselma 5 23122 Piacenza PC ITALIA Tel +39 0523609662 Faks +39 0523644447 E-post: amministrazione@ecepa.it

4.8. Märgistus:

Nimetus „Coppa Piacentina” peab olema märgisel selgete ja kustumatute tähtedega, mis eristuvad selgelt muudest võimalikest märgetest, ning sellele peab otsekohe järgnema tähis „Denominazione di Origine Protetta” („kaitstud päritolunimetus”).

Keelatud on lisada mis tahes iseloomustust, mis ei ole spetsiaalselt ette nähtud, sealhulgas omadussõnu, mis kirjeldavad liiki, maitset, otstarvet või näitavad, et tegemist on valitud tootega, vms.

Lubatud on siiski kasutada märkeid, mis viitavad erafirmade ärinimedele või kaubamärkidele, tingimusel et need ei ole ülistavad ega eksita tarbijat, ning nende seakasvatusettevõtjate nimesid, kust on pärit loomad, kelle liha toote valmistamisel kasutati.

(1) ELT L 93, 31.3.2006, lk 12.